# Papamosques gris

El papamosques gris o matamosques (Muscicapa striata) és una espècie d'ocell de la família dels muscicàpids (Muscicapidae) que es pot observar als Països Catalans. Al País Valencià és conegut com a mastegatatxes.

## Abundor de noms a les Balears

A Mallorca rep els noms de becafigues, becafigo, papafigues, papafiga, papafigo, papafígol, pagof(r)igo, menjafigues, figuer (Mall), figuerol, blanqueta, jua, juia d'estiu (àrea de Sóller, Alaró, Bunyola i alt.), llosca (comarca d'Artà), caçamosques (a ponent de les Balears), capçotí (Menorca), matamosques (Son Servera, Son Carrió Manacor), enclotxamosques, menjamosques (Sant Joan i alt.), mosquero (Maria i voltants), mosquerola (Val.), bitxal (Val.), pagofigo (Felanitx), petxeta. (àrea de Biniamar, Selva i alt.), pillamosques (Felanitx, Petra, Sineu), tatxeta (àrea de Lloret i alt.), xícara, xixera, xiguera, etxiguera, xipret (Menorca).

## Morfologia

Fa 14 cm de llargària total i 24 cm d'envergadura alar. Pesa uns 17 g. És bastant esvelt. Parts superiors de color bru grisenc i les inferiors blanquinoses amb el pit lleugerament llistat. Té unes estries fosques al cap, les ales llargues, les potes curtes i negres, el bec negre i el cap gros i arrodonit. Els exemplars immadurs són més marronosos que els adults.

## Ecologia

Menja dípters i himenòpters, tot i que les mosques són el seu aliment predilecte i les captura després d'haver-les estat controlant des d'un lloc de guaita. És estiuenc i migrador. Pot arribar a viure 9 anys Se situa sobre branques i pals des d'on se llança, en vol ràpid, a la caça d'insectes voladors. Sovint es pot sentir un «clac», com si fos un esclafit de llengua, quan la presa és aglapida amb el bec.
Cria a Europa i hiverna a l'Àfrica tropical i meridional o a l'Índia. Als Països Catalans ocupa ambients diversos, com marges de boscos, conreus i jardins, però no es troba a les muntanyes més altes. És molt abundant als pinars. També és present a les garrigues costaneres sempre que tinguin arbres d'un cert port on fer els nius. És una de les poques espècies d'ocells que ocupa l'alzinar essent-hi l'espècie més abundant després del ferrerico blau (Parus caeruleus).
Fa un niu aixoplugat en arbres, en plantes enfiladisses, en murs, etc., emprant molsa, llana, pèlls i ho cimenta tot amb teranyines. Al maig-juny la femella hi pon 3 o 5 ous, que ella mateixa, principalment, cova al llarg de tretze dies. Ambdós pares s'encarreguen d'encebar els petits, que als 12-13 dies volen. Realitzen dues postes.
* Exemplar immadur fotografiat a Alemanya
* Exemplar fotografiat a Lituània
* Exemplars fotografiats a Alemanya
* Papamosques gris fotografiat a Polònia

## Referències

* ↑ Fundació Barcelona Zoo; Institut Català d’Ornitologia; TERMCAT, Centre de Terminologia. «papamosques gris». Diccionari dels ocells del món. TERMCAT. [Consulta: 25 desembre 2021].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 694. ISBN 978-84-16728-37-4.
* ↑ Guía de la naturaleza de la Comunidad Valenciana Emilio Sanchis Moll, Editat per Editorial Prensa Alicantina, S.A. diario Información i Institució Valenciana d'Estudis i Investigació,1990
* 1 2 Pons Borràs, David. Universitat de Barcelona. Caracterització dialectal del Diccionari Aguiló (treball de Grau), 2014.
* ↑ Mayol Serra, Joan. Els aucells de les Balears. Palma: Editorial Moll, 1978, p. 104 (Manuals d'introducció a la naturalesa).
* ↑ Janer Torrens, Antoni «Quan els noms volen». Ara Balears, 07-09-2014.
* ↑ Aguiló Adrover, Cosme; Mestre Vallbona, Antoni. Atles ornitonìmic de les Illes Balears. Barcelona: Institut d'Estudis Catalans, 2017. ISBN 978-84-9965-354-9.
* ↑ Robinson, R.A. «Spotted Flycatcher Muscicapa striata Pallas, 1764». BirdFacts: profiles of birds occurring in Britain & Ireland, 2005.
* ↑ «Gobemouche gris Muscicapa striata - Spotted Flycatcher» (en francès). Oiseau.net, 10-02-2019.
* ↑ «Papamosques gris». Gran Enciclopèdia Catalana. Barcelona: Grup Enciclopèdia Catalana.
* ↑ Lalueza i Fox, Jordi. El llibre dels ocells de Catalunya. Barcelona: Editorial De Vecchi - Edicions Cap Roig, 1987, plana 95. ISBN 84-315-0434-X.

## Enllaços externs

* «Muscicapa striata (Fotografies i enregistraments sonors del matamosques)» (en anglès, finès). Birdlife Finland.
* «Papamosques gris (Muscicapa striata)». Servidor d'informació ornitològica de Catalunya. Associació Institut Català d'Ornitologia, 2020.
* «El Menjamosques» (vídeo), 2012.